HR Službeni list Europske unije C 205/15

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 205/10)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA IZMJENU

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

ZAHTJEV ZA IZMJENU U SKLADU S ČLANKOM 9.

„BRA”

EZ br.: IT-PDO-0117-01048 – 19.10.2012.

ZOZP ( ) ZOI ( X )

1. Odjeljak specifikacije na koju se primjenjuje izmjena

—

☐

—

☒

—

☒

—

☒

—

☒

—

☒

—

☒

—

☐

—

☐

2. Vrsta izmjene

—

☐

—

☒

—

☐

—

☐

3. Izmjena (izmjene)

Vrsta proizvoda

Opis proizvoda na koji se naziv odnosi

Radi bolje informiranosti potrošača uvedene su riječi „masan ili polumasan” s obzirom na to da se za Bra Tenero upotrebljava punomasno mlijeko, dok je za Bra Duro i Bra d’ Alpeggio dopuštena uporaba punomasnog i djelomično obranog mlijeka; također, utvrđeno je da udio mogućeg dodatka ovčjeg/kozjeg mlijeka ne smije biti iznad 20 %.

Dimenzije i masa odnose se na minimalno razdoblje dozrijevanja budući da nakon dužih razdoblja dozrijevanja može doći do znatnog smanjenja vrijednosti. U cilju davanja provjerenih informacija potrošačima, smatra se da je prikladno jasno navesti da kora nije jestiva. Kora vrste Duro može biti nauljena jestivim uljem u cilju sprječavanja pojave plijesni i ljepše prezentacije sira kako bi proizvod više odgovarao potrošačima.

Područje proizvodnje

Općina Villafranca Piemonte u Pokrajini Torino, u kojoj je prema dosadašnjoj specifikaciji bio dopušten isključivo postupak dozrijevanja, sada je uvrštena u zemljopisno područje za sve postupke proizvodnje kako bi se specifikacija sira BRA prilagodila načelu jedinstvenosti referentnog područja ZOI-ja.

Metoda proizvodnje

Mlijeko koje se upotrebljava u proizvodnji je punomasno ili djelomično obrano, a tekuće je sirište teleće. Odlukom Predsjednika Republike od 16. prosinca 1982. nije precizirano da je riječ o telećem tekućem sirištu jer je tada na tržištu postojalo isključivo teleće tekuće sirište.

Budući da se u dosadašnjoj specifikaciji ne pojašnjava koji udio krme životinja koje proizvode mlijeko mora dolaziti iz određenog područja proizvodnje, u cilju boljeg dokazivanja povezanosti s područjem precizira se da više od 50 % mase obroka krme muzara dolazi iz područja proizvodnje. Uobičajen obrok krma muzara (krave, ovce, koze) sastoji se od zelene krme i/ili konzervirane krme koja se prema potrebi može dopuniti.

Primjenom sustavâ hlađenja i konzerviranja mlijeka, koji su s vremenom postali sve učinkovitiji, prosječan broj muzenja povećao se na najviše četiri dnevno pri čemu su karakteristike ostale iste u korist higijenskih i zdravstvenih uvjeta.

Utvrđuje se da se djelomično obrano mlijeko može dobiti mehaničkim putem, na način koji se upotrebljava još od početka 20. stoljeća, ili prirodnim obiranjem, pri čemu su rezultati isti. Obje metode za dobivanje djelomično obranog mlijeka temelje se na istom fizičkom načelu: u oba slučaja do odvajanja dolazi na temelju razlike u određenoj masi masnog dijela koji je lakši i nemasnog dijela koji je teži.

Uz to, uzimajući u obzir razlike s obzirom na različita godišnja doba koja bez sumnje utječu na karakteristike mlijeka, kako bi se dale detaljne upute i dobilo djelomično obrano mlijeko s ujednačenijim udjelom masti i najboljim rezultatima u pogledu prirodnog obiranja, produženo je razdoblje tijekom kojeg obrano mlijeko treba odležati te je utvrđena najviša temperatura za taj postupak. Stoga je vremensko razdoblje, na koje također utječu godišnja doba, produljeno za dva sata i sada iznosi 10/18 sati umjesto nekadašnjih 12/18, a utvrđena najviša temperatura iznosi 18 °C.

Nakon što se iz mlijeka odstrane nečistoće (termičkom obradom, procjeđivanjem itd.) ono se može cijepiti mliječnim fermentima i/ili prirodnim cjepivima (starter kultura ili surutka).

Općim poboljšanjem mikrobioloških karakteristika mlijeka tijekom posljednjih godina znatno se smanjila količina prisutnih bakterija, što je u nekim slučajevima prouzročilo probleme tijekom postupka sirenja i dozrijevanja. Kako bi se uklonila mogućnost pojavljivanja takvih problema, u specifikaciju je uvedena mogućnost uporabe mliječnih fermenata i/ili prirodnih cjepiva. S obzirom na to da se mliječni fermenti i/ili prirodna cjepiva bolje razvijaju na temperaturi sirenja od približno 38 °C (odnosno temperaturi mlijeka u trenutku mužnje), najviša temperatura za sirenje mlijeka, čiji je raspon u specifikaciji iz 1982. bio od 27 °C do 32 °C, sada iznosi od 27 °C do 38 °C.

Detaljno je opisan postupak čiji je opis u Odluci Predsjednika Republike iz 1982. bio sljedeći: „Sir se mora proizvesti uobičajenom tehnologijom dvostrukog usitnjavanja gruša”.

Posebno je utvrđeno da se trajanje sirenja (15/25 minuta) mora odrediti od prvog rezanja kako bi se vremenski okvir mogao objektivno utvrditi i izmjeriti. Svrha je pravilnog određivanja vremena potrebnog za sirenje dobiti homogeno zrno kako bi se omogućilo bolje istiskivanje surutke. Utvrđuje se najduži rok budući da nekadašnji rok nije bio dovoljno precizan.

Također su se utvrdili postupci prvog i drugog usitnjavanja gruša umetanjem sljedećeg teksta:

prvim usitnjavanjem gruša u slučaju vrste Bra Tenero nastaju sirna zrnca veličine oraha, dok u slučaju vrste Bra Duro nastaju zrnca veličine zrna kukuruza; nakon toga gruš treba odstajati u surutki najviše 8 minuta.

Drugim usitnjavanjem gruša u slučaju vrste Bra Tenero nastaju sirna zrnca veličine zrna kukuruza, dok u slučaju vrste Bra Duro nastaju zrnca veličine zrna riže. Gruš je nakon drugog usitnjavanja potrebno miješati, a nakon toga ostaviti da odstoji u kotlu ili u kalupima s mogućnosti pretprešanja, tijekom čega može doći do uklanjanja jednog dijela surutke. Gruš treba odležati najviše 10 minuta, a najviša temperatura za istiskivanje surutke treba biti 44 °C.

Detaljno je opisan postupak kalupljenja i prešanja.

Gruš se kalupi u kalupima s platnom ili bez njega. Samo kada se iz gruša dobro ne istiskuje surutka i isključivo za vrstu Bra Duro može se dopustiti mogućnost ponovnog miješanja, nakon čega slijedi kalupljenje, a zatim i prikladno prešanje. Po završetku prešanja oblikovani sir treba odstajati dok ne dosegne pH vrijednost između 5,0 i 5,4.

Umjesto vremenskog okvira utvrđuje se pH vrijednost budući da je pH vrijednost prikladniji i točniji pokazatelj kojim se, osim boljih rezultata, pruža mogućnost sigurnijeg i preciznijeg mjerenja. Sir se nakon toga može izravno staviti u salamuru ili ostaviti da nekoliko sati odstoji u skladištu na najvišoj temperaturi od 10 °C.

Specifikacija proizvoda izmijenjena je umetanjem sljedeće rečenice:

„Dozrijevanje se odvija na prikladnim mjestima na najvišoj temperaturi od 15 °C i najvišoj razini vlažnosti od 95 %.”

Tom se izmjenom uzima u obzir utvrđena potreba proizvođača da sir dozrijevaju i na mjestima koji nisu isključivo hladnjaci ili rashlađena skladišta.

Zbog te izmjene temperatura više nije ograničena na raspon od 6 do 9 °C, već sada može dosegnuti najviše 15 °C, dok je nekadašnja relativna vlažnost od 80–85 % za Bra Duro i 90 % za Bra Tenero sada povećana na najviše 95 % za obje vrste sira.

Tom se izmjenom omogućava bolja provedba postupka dozrijevanja proizvoda i njome se u obzir uzimaju uvjeti u prostorijama u kojima se ne upotrebljavaju rashladni sustavi.

Povezanost

Preoblikovana je kako bi se uskladila s Jedinstvenim dokumentom.

Označivanje

Navedeni su detalji o načinu prodaje proizvoda za potrošnju te o rezanju i prethodnom pakiranju, koji se mogu obavljati izvan zemljopisnog područja proizvodnje.

U pogledu vrste Duro dodana je mogućnost prodaje prethodno pakiranog ribanog proizvoda kako bi se zadovoljile potrebe potrošača koji imaju sve veću potrebu za proizvodima spremnima za konzumaciju.

Kako bi se zajamčila autentičnost i omogućilo prepoznavanje sira Bra dostupnog na tržištu smatralo se nužnim staviti oznaku na rub sira i uvesti okruglu papirnatu etiketu s otisnutim logotipom sira Bra ZOI.

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (3)

„BRA”

EZ br.: IT-PDO-0117-01048 – 19.10.2012.

ZOZP ( ) ZOI ( X )

1. Naziv

„Bra”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. — Sirevi

3.2. Opis proizvoda na koji se odnosi naziv iz točke 1.

Opis: Sir „Bra” masan je ili polumasan prešani proizvod od kravljeg mlijeka; za vrste Bra d’Alpeggio i Bra Duro dopuštena je mogućnost uporabe djelomično obranog mlijeka. Moguće je dodati ovčje i/ili kozje mlijeko čiji je najviši dopušteni udio 20 %.

Krajnji proizvod mora imati sljedeće dvije karakteristike:

oblik: valjkasti s ravnom gornjom i donjom plohom;

dimenzije: promjer sira od 30 do 40 cm, blago zaobljen rub od 6 do 10 cm s odstupanjima najviših i najnižih vrijednosti u pogledu obje karakteristike u skladu s tehničkim proizvodnim sredstvima;

masa: od 6 do 9 kg;

Mjere i masa odnose se na proizvod s najmanjim razdobljem dozrijevanja.

kora: za vrstu Tenero – svjetlo siva, elastična, glatka i pravilna te nejestiva; za vrstu Duro – tvrda, konzistentna, zlatno-smeđe do tamno sive boje, može biti nauljena jestivim uljima radi sprječavanja pojave plijesni, nejestiva;

tekstura tijesta sira: za vrstu Tenero – umjereno čvrsta i elastična s malom količinom rupica; za vrstu Duro – s malom količinom rupica;

boja tijesta sira: vrsta Tenero – bijele ili prljavo bijele boje; vrsta Duro – blago blijedožute do oker boje;

okus: ugodno aromatiziran; vrsta Tenero umjerene je jačine, dok je vrsta Duro začinjenog ili izrazito jakog okusa;

udio masti u suhoj tvari: najmanje 32 %.

3.3. Sirovine (samo za prerađene proizvode)

Kravlje mlijeko, s mogućnosti dodatka malog udjela ovčjeg i/ili kozjeg mlijeka (najveći postotak: 20 %); za Bra Duro postoji mogućnost uporabe djelomično obranog mlijeka, a za Bra d’Alpeggio moguće je upotrijebiti djelomično obrano mlijeko i za vrstu Tenero i za vrstu Duro; sol, teleće tekuće sirište.

3.4. Hrana za životinje (samo za proizvode životinjskog podrijetla)

Osnovna krma ili njezin veći dio za krave te, prema potrebi, za ovce i koze treba se sastojati od zelene i/ili konzervirane krme ili od sijena koje je prema potrebi dopunjeno. Više od 50 % (masa) obroka muzara dolazi iz područja proizvodnje.

3.5. Posebni proizvodni postupci koji se moraju provesti na određenom zemljopisnom području

Muzare čije je mlijeko namijenjeno proizvodnji sira Bra moraju se uzgajati na određenom zemljopisnom području.

Mlijeko se mora proizvesti, obraditi i dozrijevati u određenom zemljopisnom području.

3.6. Posebna pravila za rezanje, ribanje, pakiranje itd.

Sir se potrošačima može prodavati cijeli ili narezan, u dijelovima ili prethodno pakiran. Vrsta Duro može se prodavati i u prethodno zapakiranom, naribanom obliku. Rezanje, prethodno pakiranje i ribanje mogu se izvršiti i izvan određenog zemljopisnog područja proizvodnje.

3.7. Posebna pravila za označivanje

Nakon oblikovanja, uporabom prikladnih kalupa za označivanje uz pomoć kojih se nanosi oznaka podrijetla koja sadržava stilizirano slovo B, vrstu Duro ili vrstu Tenero, identifikacijsku oznaku s kraticom pokrajine i dvoznamenkastim brojem.

Sukladnost se označava stavljanjem okrugle papirnate etikete promjera od 20 do 28 cm na podlogu blijedožute boje za uobičajene proizvode i zelene boje za proizvod Bra d’Alpeggio te oznakom otisnutom na rub sira. Oznaka sukladnosti sastoji se od papirnate etikete s natpisom BRA TENERO ili BRA DURO, BRA TENERO D’ALPEGGIO ili BRA DURO D’ALPEGGIO i karakterističnog logotipa koji se sastoji od lika čovjeka s brkovima i šeširom koji u rukama drži sir kojem nedostaje jedan komad te logotipa EU-a. Tek nakon tog postupka proizvod se može staviti na tržište sa zaštićenom oznakom izvornosti „Bra”.

Za ljepljenje papirnate etikete dopuštena je uporaba jestivog ljepila.

4. Sažeta definicija zemljopisnog područja

Područjem proizvodnje i dozrijevanja obuhvaćeno je čitavo područje Pokrajine Cuneo i Općina Villafranca Piemonte u Pokrajini Torino. Sir „BRA” vrsta Tenero i Duro može nositi oznaku „di Alpeggio” ako je proizveden i dozreo u planinskim općinama Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello, Viola i u nekim dijelovima područja proglašenih planinskim područjima zakonom br. 991 od 25. srpnja 1952. i naknadnim izmjenama: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei i dio Općine Magliano Alpi koji graniči s Općinom Ormea.

5. Povezanost sa zemljopisnim područjem

5.1. Posebnosti zemljopisnog područja

Zemljopisno područje proizvodnje, koje se nalazi između Primorskih i Kotijskih Alpi koje okružuju Pokrajinu Cuneo od juga do zapada, na istoku graniči s visokim brdima područja Langhe i Roero, a odlika mu je dobra proizvodnja krme zbog dostupnih velikih količina mlijeka i zbog klimatskih uvjeta koji posebno pogoduju hranjenju i uzgoju krava muzara. Rijetka pojava zimske magle i ljetne sparine pogoduje izvrsnom zdravlju uzgajanih životinja i krmnih kultura. Uz to, u Pokrajini Cuneo zime su hladnije i suše, a ljeta relativno svježa u odnosu na istočnija područja u Padskoj dolini. Zahvaljujući tim uvjetima, u području proizvodnje stvorili su se preduvjeti za proizvodnju sira Bra.

Povjetarci koji iz različitih smjerova od jutra do mraka dolaze s planina koje su dio zemljopisnog područja uzrok su niske vlažnosti zraka koja omogućuje odlično dozrijevanje proizvoda.

Područje na obroncima alpskog gorja i brdima plodna je visoravan kroz koje prolaze rijeke Pad i Tanaro te brojni pritoci koji zajedno oblikuju lepezu.

Sir Bra prešani je sir čije su vrste Tenero i Duro od strateške važnosti u pogledu konzumacije i očuvanja za stanovništvo koje ga prodaje i jede. Iako taj sir potječe iz alpskih područja, zahvaljujući znanju proizvođača sira koji su se na kraju ljeta spuštali u dolinu on je već čitavo stoljeće poznat u nizinama zbog svoje velike prehrambene i kulturne vrijednosti. U proizvodnji sira Bra posebnu važnost imaju postupci izrade, oblikovanja i prešanja tijesta sira.

5.2. Posebnosti proizvoda

Riječ je o siru prepoznatljivom po svojoj posebnoj kori, svjetloj i elastičnoj kada je riječ o vrsti Bra Tenero te tamnijoj, čvršćoj i ponekad nauljenoj u slučaju vrste Bra Duro. Pri rezanju sira odmah se može namirisati njegov poseban miris. U slučaju vrste Tenero, miris je blag i primamljiv, a okus mu je izrazito sladak, dok vrsta Duro ima jači i začinjeniji okus, s nijansama slatkog i slanog. Upotrebljava se u salatama i pečenim jelima koja ističu njegova posebna svojstva. Ribani sir Bra Duro na brojne se načine upotrebljava u kulinarstvu.

5.3. Uzročna povezanost zemljopisnog područja i kvalitete ili karakteristika proizvoda (za ZOI), ili odnosno određene kvalitete, ugleda ili drugih karakteristika proizvoda (za ZOZP)

Karakteristike sira Bra rezultat su uzajamnog djelovanja pedoklimatskih i proizvodnih čimbenika. Zahvaljujući razvoju izvanredne autohtone mikroflore tijekom više stoljeća sir Bra tijekom dozrijevanja razvija svoja posebna svojstva te je zahvaljujući njoj jedinstven sir prepoznatljiv među prešanim sirevima.

Sir Bra dio je povijesti i kulture Pokrajine Cuneo. Sir je naziv dobio po gradu Bra budući da je taj grad u prošlosti bio glavno tržište za prodaju tog proizvoda. Riječ je o siru koji je kroz vrijeme zadržao svoje karakteristike u pogledu mirisa i okusa. Te tržišne karakteristike rezultat su zemljopisnog područja proizvodnje jer su u tom području nastale i s tog područja dalje prenosile. Uz to, postojanje vrsta sira Tenero i Duro rezultat je sposobnosti proizvođača sira da upotrebljavaju vrlo slične proizvodne metode, ali da uporabom posebnih tehnika i mijenjanjem razdoblja dozrijevanja i istiskivanja surutke istodobno dobiju prepoznatljive okuse i tijesto koje je čvrsto i nikada nije suho te se može i naribati.

Upućivanje na objavu specifikacije

(članak 5. stavak 7. Uredbe (EZ) br 510/2006 (4))

Ministarstvo je pokrenulo nacionalni postupak prigovora uz objavu prijedloga za izmjenu ZOI-ja „Bra” u Službenom listu Talijanske Republike br. 51. od 1. ožujka 2012.

Pročišćeni tekst specifikacije dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivredu, prehrambenu i šumarsku politiku (www.politicheagricole.it), klikom na „Qualità e sicurezza” („Kvaliteta i sigurnost”; u gornjem desnom kutu zaslona) i potom na „Disciplinari di Produzione all’esame dell’UE” („Specifikacije podnesene na razmatranje EU-u”).

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Zamijenjena Uredbom (EU) br. 1151/2012

(4) Vidjeti bilješku 3.